《嘉岭山寻范文正公读书处》
清代·邓廷桢

乙亥二月月几望，捧檄延州度千嶂。马头忽现嘉岭山，大字摹崖屹相向。

怪螭蟠屈瘦蛟舞，乃是龙图老子之笔仗。闻道当年帅此邦，屡蹑巉岩寄幽旷。

手持蠹简揖山灵，一种清虚恍来贶。我览公书心已钦，我思公迹神逾王。

初为运转副夏竦，继以曹郎扼边障。罢榷招流亡，营田省输饟。

坚壁老敌师，焚书斥贼妄。一十二砦唇齿联，万八千军虎貔壮。

威名不屑淮阴韩，盛德应同丞相亮。坐使西人破胆惊，却马回戈不敢抗。

岂知公余示整暇，啸歌更踞兹山上。方悟胸中数万兵，都由五千拄腹撑肠相酝酿。

我来登山寻旧迹，岂有遗民足咨访。山前闻清钟，山后发樵唱。

摘星无复矗，危楼古井空余白云漾。嗟哉九京安可作，仰止高山意怊怅。

他年青鞋布袜游圭峰，定从雾阁云窗觏真相。

作者简介：邓廷桢（1776-1846），字维周，又字嶰筠，晚号妙吉祥室老人、刚木老人。汉族，江苏江宁(今南京)人。祖籍苏州洞庭西山明月湾。清代官吏，民族英雄。嘉庆六年进士，工书法、擅诗文、授编修，官至云贵、闽浙、两江总督，与林则徐协力查禁鸦片，击退英舰挑衅。后调闽浙，坐在粤办理不善事戍伊犁。释还，迁至陕西巡抚。有《石砚斋诗抄》等多部著作传世。江苏南京市有“邓廷桢墓”可供瞻仰、凭吊。